สังคมข่าวหุ้น
**เก็งหุ้นเข้า SET50-SET100
6 พ.ค. 2562

เกียรติก้อง ว่องไวยากร
**เก็งหุ้นเข้า SET50-SET100
**โผหุ้นสัปดาห์นี้ มีมาให้เลือกกันหลายตัว แม้ว่าการเมืองจะยังไม่นิ่ง พรรคไหนจะมาเป็นรัฐบาล หรือพรรคไหนจะวืดไม่รู้ แต่น้องแมงเม่าก็สามารถเล่นเก็งกำไรไปก่อนได้ ตามสูตรต้องซื้อล่วงหน้า 1 เดือนก่อนประกาศรายชื่อเดือน มิ.ย. หุ้นเข้าคำนวณ SET50 เต็ง ๆ รอบนี้ เกจิให้ไว้ 2 ตัว OSP ของเพชร โอสถานุเคราะห์  ประธานคณะกรรมการบริหารโอสถสภา ควงคู่มากับ SAWAD ของธิดา แก้วบุตตา  ส่วนตัวที่โหงวเฮ้งจะหลุดจากการเข้าคำนวณ SET50 มี BPP, SPRC ส่วนตัวที่มีโอกาสสูงที่จะเข้าคำนวณ SET100 รอบนี้มีให้เลือก 5 ตัว  OSP, JAS ของเฮียพิชญ์ โพธารามิก ที่เป็นตัวเก็งมาหลายรอบแล้ว คราวนี้น่าจะสมหวังสักที,  BEC ของมาลีนนท์, JMT ของสุทธิรักษ์ ตรัยชิรอาภรณ์ ประธานเจ้าหน้าที่บริหาร เจ เอ็ม ที เน็ทเวอร์ค เซอร์วิสเซ็ส และ  ITD  ส่วนหุ้นตัวที่ควรหลีกเลี่ยง  BPP, TPIPP, PSH, WHAUP, WORK เนื่องจากคาดว่าจะหลุดจากการคำนวณครั้งนี้ แนวต้าน 1,690 จุด  แนวรับ  1,670 จุด
**หุ้นกลุ่มนอนแบงก์ทยอยประกาศงบ เริ่มกันที่ MTC ของเฮียชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล ประกาศงบไตรมาสแรกวันนี้ ถ้าดูจากสถิติเดิม ถ้าแกบอกว่านิวไฮก็ของจริงไม่มีโม้ กำไรน่าจะทะลุ 1.1 พันล้านบาท ส่วน SAWAD ของธิดา แก้วบุตตา บางสำนักก็ให้กำไรโตถึง 50% ดูแล้วน่ารักน่าชังทั้งคู่ ขณะที่ราคายังมีอัพไซด์เหลือให้เล่นพอสมควร MTC เป้า 60 บาท SAWAD เป้าหมายเท่ากับเมืองไทย แคปปิตอล
**เสี่ยปรีดี ดาวฉาย กรรมการผู้จัดการ ธนาคารกสิกรไทย หรือ KBANK แจกข่าวดี ไตรมาสที่ 2 กำไรจะดีกว่าไตรมาสแรก สินเชื่อรายใหญ่ขึ้นหม้อ รายได้ดอกเบี้ยก็ดี ส่วนหนี้เสียยอมรับคุมยากและยังคงเพิ่มขึ้น รอรัฐบาลใหม่เข้ามาเดือน มิ.ย. ดันเศรษฐกิจให้เติบโตต่อเนื่อง รับรองกำไรโตกระฉูดปีนี้แน่นอน
**BEM ของเฮียปลิว ราศีจับ รอรับค่าโง่อย่างเดียวก็อ้วนแล้ว หากการทางพิเศษฯ ไม่มีเงินจ่าย ก็ต้องขยายสัมปทานทางด่วนพิเศษ 37 ปี ยิ่ง กทพ.จ่ายช้าเท่าไหร่ ดอกเบี้ยยิ่งเพิ่ม 3 แสนบาทต่อวัน ตามคำสั่งศาล งานนี้เอกชนรับเต็ม ๆ ไม่รีบไม่ร้อนช้าก็ดี ยังไงก็ต้องจ่าย กราฟราคาหุ้นไปได้สวย เป้าหมาย 11.80 บาท
**วีรวัฒน์ องค์วาสิฏฐ์ ประธานเจ้าหน้าที่บริหาร บมจ.วีรันดา รีสอร์ท หรือ VRANDA ปลื้มเปิดเทรดวันแรกเหนือจองได้อย่างสวยงาม จากราคาไอพีโอที่ 10.00 บาท ไปปิดที่ 10.80 บาท ตั้งเป้ารายได้จะเติบโตต่อเนื่องไม่น้อยกว่า 30% นั่นหมายความว่ามีโอกาสที่โตมากกว่านั้น รับรู้รายได้ของยอดโอนโครงการวีรันดา เรสซิเดนซ์ หัวหิน และมีแผนในการขยายธุรกิจโดยเตรียมที่จะขยายร้านอาหาร และกลุ่มธุรกิจเครื่องดื่ม 4 สาขา งานนี้รายย่อย รายใหญ่ ไล่เก็บกันเพลิน
**กลุ่ม PTT ของเฮียชาญศิลป์ ตรีนุชกร  ประธานเจ้าหน้าที่บริหารและกรรมการผู้จัดการใหญ่ ยังไม่ค่อยคึกคัก หลังจากราคาน้ำมันดิบที่ปรับตัวลดลง ส่งผลต่อหุ้นกลุ่มพลังงานปรับตัวลง รวมทั้งกดดันตลาดหุ้นโดยรวม โอกาสที่ ปตท. จะไป 50 บาทก็ยังมี แต่ต้องรอราคาน้ำมันขึ้นก่อน เชื่อว่าคงไม่นานหากผลการเจรจาการค้าระหว่างจีนกับสหรัฐฯ ลงตัวเร็ว ๆ นี้ เศรษฐกิจโลกก็จะฟื้น ราคาน้ำมันก็จะขึ้นตามมา ระยะยาวถือหุ้นกลุ่มนี้ไว้ไม่มีปัญหา